Rondloperdiere veroorsaak chaos in Middelburg | Netwerk24
Deur Wilna De Klerk 15 April 2017 17:52
Hierdie motor het met ’n bees gebots by die ingang na Middelburg. Foto: Verskaf
Varkies wei heerlik in iemand se tuin in Cradock se Cawoodstraat. Foto: Wilna de Klerk
Volgens Handri Vorster, DA raadslid van die Inxuba Yethemba-munisipaliteit (IYM), wat ’n ernstige versoek vir ’n skutmeester op ’n raadsvergadering ingedien het, het die gemeenskap van Middelburg self hul skut opgegradeer, maar het hulle nie ’n amptelike skutmeester om diere uit die strate en tuine te verwyder nie. Die persoon wat dit nou goedgunstiglik doen, kry glo geen betaling daarvoor nie en gebruik, sonder vergoeding, sy eie voertuig.
Dit is ook baie keer vir hom ’n probleem om alleen die diere te vang en op te laai
“Dit is ook baie keer vir hom ’n probleem om alleen die diere te vang en op te laai,” het sy gesê.
Volgens Vorster is dit beeste, varke en skape wat private tuine in die dorp verwoes en ook reeds verskeie ongelukke in die hoofstraat veroorsaak het. Weens die opgradering van die verbypad word die hoofstraat as hoofroete ingespan en is daar swaar verkeer wat nou deur die middel van die dorp vloei.
“Volgens munisipale verordening is ’n munisipaliteit verplig om ’n skut en skutmeester vir ’n dorp te voorsien,” sê Vorster. Sy het bygevoeg dat AfriForum al munisipaliteite gedagvaar het as hulle nie aan die verordening gehoor gee nie.
Thembisile Bobo, ANC hoofsweep, het Vorster verseker dat hulle net op voertuie en geskikte applikante vir die poste van skutmeester vir Middelburg wag. Hy het belowe dat Cradock, waar geen munisipale skut bestaan nie, so gou as fondse beskikbaar is, ’n skut sal kry.
Volgens Rika Featherstonehaugh, DA-raadslid vir Cradock, het die yslike probleem wat Cradock vroeër die somer met rondloperdiere ondervind het, nou bedaar. Sy skryf dit toe aan die lekker reën wat in die gebied geval het en sê die skape, beeste en selfs varke wat voorheen ’n probleem was, wei nou in die veld rondom die dorp.
Nuwe baadjie vir Uitenhage se begraafplaas
Rondlopervee ’n groot kopseer buite Ashton